Il-ftehim dwar kummerċ ħieles mal-Vietnam għandu jtejjeb il-kummerċ bejn l-UE u l-pajjiż Ftehim ta' kummerċ ħieles bejn l-UE u l-Vjetnam se jelimina gradwalment id-dazji doganali kważi kollha Il-ftehim jinkludi regoli vinkolanti dwar il-klima, ix-xogħol u d-drittijiet tal-bniedem L-UE tavvanza pass ieħor lejn il-kummerċ bejn reġjun u ieħor tax-Xlokk tal-Asja Il-Ftehim kummerċjali bejn l-UE u l-Vjetnam, il-"ftehim l-aktar modern u ambizzjuż li qatt ġie konkluż bejn l-UE u pajjiż li qed jiżviluppa", ingħata l-appoġġ tal-Parlament nhar l-Erbgħa. Il-membri tal-PE taw il-kunsens tagħhom għall-ftehim ta' kummerċ ħieles b'401 vot, 192 vot kontra u 40 astensjoni. Il-"ftehim l-aktar modern, komprensiv u ambizzjuż li qatt ġie konkluż bejn l-UE u pajjiż fil-fażi tal-iżvilupp" se jikkontribwixxi għall-istabbiliment ta' standards għoljin fir-reġjun, u jista' jwassal għal ftehim futur ta' kummerċ u ta' investiment bejn reġjun u ieħor, qal il-Parlament, f'riżoluzzjoni li takkumpanjah, adottata b'416-il vot favur, 187 kontra u 44 astensjoni. Il-Ftehim huwa "sinjal b'saħħtu favur kummerċ ħieles, ġust u reċiproku, fi żminijiet ta' tendenzi protezzjonisti u sfidi serji għall-kummerċ multilaterali bbażat fuq ir-regoli". Kważi kull dazj Il-Ftehim ser ineħħi prattikament kull dazju doganali bejn iż-żewġ partijiet matul l-għaxar snin li ġejjin, inkluż fuq il-prodotti ewlenin esportati mill-Ewropa lejn il-Vjetnam: makkinarju, karozzi u kimiki. Dan jestendi għal servizzi bħas-servizzi bankarji, it-trasport marittimu u postali, fejn il-kumpaniji tal-UE se jkollhom aċċess aħjar. Il-kumpaniji se jkunu jistgħu wkoll jipparteċipaw f'offerti pubbliċi li jagħmel il-gvern Vjetnamiż u diversi bliet, inkluż Hanoi. Il-ftehim jissalvagwardja wkoll 169 prodott emblematiku Ewropew. Barra minn hekk, il-ftehim huwa strument li jipproteġi l-ambjent u jsostni l-progress soċjali fil-Vjetnam, inkluż id-drittijiet tal-ħaddiema. Huwa jimpenja lill-Vjetnam biex japplika l-Ftehim ta' Pariġi. Il-Vjetnam impenja ruħu li jirratifika żewġ liġijiet kif mitlub mill-Parlament, wieħed dwar l-abolizzjoni tax-xogħol furzat, l-ieħor dwar il-libertà ta' assoċjazzjoni, sal-2020 u l-2023, rispettivament. Il-Ftehim kummerċjali jista' jiġi sospiż jekk ikun hemm ksur tad-drittijiet tal-bniedem. Iċċekkja d-dettalji tal-ftehim kummerċjali. Soluzzjoni ta' tilwim bejn kumpaniji u stati Separatament, il-Parlament approva b'407 voti favur, 188 kontra u 53 astensjoni l-ftehim ta' protezzjoni tal-investiment li jipprovdi sistema ta' qorti tal-investiment b'imħallfin indipendenti biex jissolva t-tilwim bejn l-investituri u stati. Riżoluzzjoni biex takkumpanja dan il-ftehim għaddiet b'406 vot favur, 184 kontra u 58 astensjoni. Il-passi li jmiss Ladarba l-Kunsill jikkonkludi formalment il-ftehim kummerċjali u l-partijiet jinnotifikaw lil xulxin li l-proċeduri tagħhom huma konklużi, dan jista' jidħol fis-seħħ. Biex il-ftehim dwar il-protezzjoni tal-investiment jidħol fis-seħħ, il-parlamenti tal-Istati Membri tal-UE l-ewwel iridu jirratifikawh. Il-Vjetnam huwa t-tieni l-akbar sieħeb kummerċjali tal-UE fl-Assoċjazzjoni tan-Nazzjonijiet tax-Xlokk tal-Asja (ASEAN) wara s-Singapore, b'kummerċ ta' prodotti b'valur ta' EUR 47.6 biljun fis-sena u EUR 3.6 biljun f'dak li għandu x'jaqsam mas-servizzi. L-esportazzjonijiet tal-UE lejn il-pajjiż jikbru b' 5–7 punti perċentwali kull sena, iżda d-defiċit kummerċjali tal-UE mal-Vjetnam kien ta' EUR 27 biljun fl-2018. L-importazzjonijiet ewlenin tal-UE mill-Vjetnam jinkludu tagħmir ta' telekomunikazzjoni, ħwejjeġ u prodotti tal-ikel. L-UE tesporta prinċipalment oġġetti bħal makkinarju u tagħmir ta' trasport, sustanzi kimiċi u prodotti agrikoli. Għal aktar informazzjoni Kumitat għall-Kummerċ Internazzjonali Reġistrazzjoni tad-dibattitu (11.02.2020) Vidjo tal-konferenza stampa (12.02.2020) Riżultat tal-votazzjoni (12.02.2020) It-tappi tal-proċedura - kunsens għall-ftehim ta' kummerċ It-tappi tal-proċedura - kunsens għall-ftehim ta' protezzjoni tal-investiment Studju tad-dipartiment tar-riċerka tal-PE, "Il-ftehim ta' kummerċ u ta' protezzjoni tal-investiment bejn l-UE u l-Vjetnam (14.11.2019) Studju tad-dipartiment tar-riċerka tal-PE, "Ftehim ta' kummerċ u ta' investiment mal-Vjetnam (Frar 2020) Il-ftehim mal-Vjetnam: X'inhuma l-benefiċċji? Intervista mar-relatur Nota ta' sfond dwar il-ftehim ta' kummerċ Materjal awdjoviżiv b'xejn Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF